**ΕΙΡΗΝΟΔΙΚΕΙΟ ΠΕΙΡΑΙΩΣ**

**Πειραιάς, 22-3-2021**

**Αριθμός 84/2021**

Πράξη της Διευθύνουσας το Ειρηνοδικείο Πειραιώς, βάσει της με αριθμό 1076 ΦΕΚ Β΄/20-3-2021 Κ.Υ.Α.: «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από το Σάββατο, 20 Μαρτίου 2021 και ώρα 06:00΄ έως και τη Δευτέρα, 29 Μαρτίου 2021 και ώρα 06:00΄».

Σύμφωνα με την ανωτέρω Κ.Υ.Α., ως προς τον τρόπο λειτουργίας των Δικαστηρίων στο «επίπεδο πολύ αυξημένου κινδύνου» όπου εντάσσεται η Περιφέρεια Αττικής:

«… 3α) Αναστέλλονται προσωρινά:

αα) Οι δίκες ενώπιον των πολιτικών και ποινικών δικαστηρίων,

αβ) οι νόμιμες και δικαστικές προθεσμίες για τη διενέργεια διαδικαστικών πράξεων και άλλων ενεργειών ενώπιον των υπηρεσιών των δικαστηρίων και των εισαγγελιών, καθώς και της παραγραφής των συναφών αξιώσεων,

αγ) οι, κατά τις κείμενες διατάξεις, διαδικασίες αναγκαστικής εκτέλεσης και της διενέργειας πλειστηριασμών.

β) Εξαιρούνται από την εφαρμογή της περ. α:

βα) Οι προθεσμίες που προβλέπονται στα άρθρα 215, 237, 238 Κ.Πολ.Δ. Ειδικά οι προθεσμίες των ανωτέρω άρθρων, εφόσον λήγουν εντός του χρονικού διαστήματος από 22-3-2021 έως και 26-3-2021, παρατείνονται για επτά (7) ημέρες.

ββ) Οι δίκες της τακτικής διαδικασίας, οι οποίες εκδικάζονται σύμφωνα με τις διατάξεις του ν. 4335/2015.

βγ) Η χορήγηση και ανάκληση προσωρινών διαταγών, οι οποίες γίνονται χωρίς κλήτευση του αντιδίκου. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Προέδρου Υπηρεσίας, ο οποίος ορίζει τη διάρκεια της παράτασης των προσωρινών διαταγών.

………………………………………………………………………………………

βιδ) η δημοσίευση αποφάσεων

………………………………………………………………………………………

γ) Τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών και των εισαγγελιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης εκάστης αυτών, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών…».

Ενόψει των ανωτέρω ισχύουν τα εξής:

- Θα πραγματοποιούνται οι δίκες της νέας τακτικής διαδικασίας που εκδικάζονται σύμφωνα με τον ν. 4335/2015.

- Δεν θα εκδικαστούν οι πολιτικές υποθέσεις που έχουν προσδιορισθεί για συζήτηση κατά τις ειδικές διαδικασίες του Ειρηνοδικείου Πειραιά.

-Δεν θα εκδικαστούν οι προσδιορισθείσες υποθέσεις ασφαλιστικών μέτρων.

-Δεν θα εκδικαστούν οι προσδιορισθείσες προσωρινές διαταγές υπερχρεωμένων νοικοκυριών και του ν. 4605/2019 (προστασία κατοικίας).

-Δεν γίνονται δηλώσεις τρίτου.

-Δεν γίνονται εξωδικαστικοί συμβιβασμοί, πλην αν κριθεί από τη Διευθύνουσα ότι είναι επείγον.

-Δεν γίνονται συναινετικές προσημειώσεις υποθήκης ούτε ανακλήσεις αυτών.

-Δεν κατατίθενται αιτήσεις νομικής βοήθειας, πλην αν κριθεί κατεπείγον και δοθεί η άδεια για κατάθεση από τη Διευθύνουσα το Ειρηνοδικείο.

-Δεν γίνονται δηλώσεις αποποίησης κληρονομίας.

-Δεν γίνονται δημοσιεύσεις διαθηκών, και κατ’ επέκταση, ούτε η κήρυξη της ιδιόγραφης διαθήκης ως κυρίας.

-Δεν θα γίνεται κατάθεση αιτήσεων προς δημοσίευση διαθηκών και κήρυξης ιδιόγραφης διαθήκης ως κυρίας, ακόμη και αν έχουν ορισθεί με ραντεβού.

-Δεν γίνεται κατάθεση αιτήσεων προς έκδοση διαταγών πληρωμής, καθώς και διαταγών απόδοσης μισθίου.

-Δεν θα χορηγούνται αντίγραφα και απόγραφα διαταγών πληρωμής και διαταγών απόδοσης μισθίου.

-Δεν θα χορηγούνται αντίγραφα δημοσιευθεισών αποφάσεων ούτε απόγραφα αυτών, εκτός αν κριθεί από τη Διευθύνουσα ότι είναι αναγκαίο.

-Δεν κατατίθενται ένδικα μέσα (εφέσεις, ανακοπές ερημοδικίας), πλην αν κριθεί από τη Διευθύνουσα κατεπείγον και επιτραπεί, κατόπιν ραντεβού (τηλ.: 210-4178918).

-Δεν θα γίνονται ένορκες βεβαιώσεις, πλην αυτών με κλήτευση του αντιδίκου που ορίστηκαν για συγκεκριμένη ημερομηνία ή αν υπάρχει λόγος κατεπείγοντος.

- Δεν αναστέλλονται οι προβλεπόμενες στα άρθρα 215, 237 (προτάσεις εντός 100 ημερών από την κατάθεση της αγωγής), 238 Κ.Πολ.Δ. προθεσμίες, που αφορούν στη νέα τακτική διαδικασία. Ειδικά οι προθεσμίες των ανωτέρω άρθρων, εφόσον λήγουν εντός του χρονικού διαστήματος από 22-3-2021 έως και 26-3-2021, παρατείνονται για επτά (7) ημέρες.

-Δεν θα γίνεται θεώρηση του γνησίου της υπογραφής επί συναινετικών διαζυγίων. Θα πραγματοποιείται τότε μόνο, εάν κριθεί από τη Διευθύνουσα ότι είναι αναγκαίο και επείγον.

-Θα πραγματοποιείται η χορήγηση και ανάκληση προσωρινών διαταγών είτε επί υποθέσεων ασφαλιστικών μέτρων είτε εκουσίας δικαιοδοσίας από τον Ειρηνοδίκη Υπηρεσίας, οι οποίες θα γίνονται χωρίς κλήτευση του αντιδίκου. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Ειρηνοδίκη Υπηρεσίας, ο οποίος ορίζει τη διάρκεια της παράτασης των προσωρινών διαταγών.

-Θα γίνεται η δημοσίευση αποφάσεων, διατάξεων κληρονομητηρίων και σωματείων.

-Θα κατατίθενται δικόγραφα μόνο στις διαδικασίες που είναι δυνατή η

ηλεκτρονική κατάθεση δικογράφων. Στις λοιπές διαδικασίες μη ηλεκτρονικής κατάθεσης δικογράφων δεν θα επιτρέπεται η κατάθεση δικογράφων. Θα επιτρέπεται η κατάθεση δικογράφων κατά τη νέα τακτική διαδικασία κατόπιν τηλεφ. ραντεβού (τηλ.: 210-4170416).

-Θα χορηγούνται αντίγραφα προτάσεων καθώς και τα σχετικά από φάκελο δικογραφίας σε περίπτωση που τα ζητούν οι πληρεξούσιοι δικηγόροι ως κατεπείγον για να ασκήσουν έφεση. Θα γίνεται τούτο, κατόπιν τηλεφ. ραντεβού (τηλ.: 210-4178918).

-Θα χορηγούνται στους πληρεξούσιους δικηγόρους αντίγραφα αιτήσεων υπερχρεωμένων νοικοκυριών επί επαναπροσδιορισμού αυτών στην πλατφόρμα, κατόπιν αιτήματός τους, αναφέροντας προφορικά τον λόγο που τα ζητούν.

-Δεν θα κατατίθενται αιτήσεις για χορήγηση διατάξεων κληρονομητηρίων ή έγκρισης ή τροποποίησης καταστατικού σωματείων, εκτός αν κριθεί ως κατεπείγουσα περίπτωση από τη Διευθύνουσα.

-Στις υποθέσεις ασφαλιστικών μέτρων και εκουσίας δικαιοδοσίας θα κατατίθενται δικόγραφα από τους πληρεξουσίους δικηγόρους μόνο εφόσον υπάρχει αίτημα για χορήγηση προσωρινής διαταγής ή ανάκλησής της και μετά από τηλεφωνικό ραντεβού (τηλ.: 210-4112513).

-Θα χορηγούνται μόνο τα πιστοποιητικά που ήδη εκδίδονται ηλεκτρονικά, δηλαδή περί μη δημοσίευσης διαθήκης, περί μη αποποίησης κληρονομίας και περί μη άσκησης ενδίκων μέσων, μέσω του συστήματος [www.solon.gov.gr](http://www.solon.gov.gr).

Για τις αναγκαίες ενέργειες ενώπιον του Ειρηνοδικείου Πειραιά που

έχουν κατεπείγοντα χαρακτήρα και υπό την προϋπόθεση ότι χρήζουν άμεσης αντιμετώπισης, θα αποφασίζει η Διευθύνουσα το Ειρηνοδικείο και, σε περίπτωση απουσίας της, ο Ειρηνοδίκης Υπηρεσίας.

Ο Ειρηνοδίκης Υπηρεσίας θα ευρίσκεται στο Ειρηνοδικείο από ώρα 09:00΄π.μ. έως ώρα 14:15΄.

Οι Γραμματείς θα εργάζονται εκ περιτροπής και θα ευρίσκονται στο Ειρηνοδικείο έως ώρα 15:00΄. Παρέχεται η δυνατότητα εξ αποστάσεως παροχής εργασίας με τη χρήση ηλεκτρονικών μέσων.

Το Ειρηνοδικείο θα λειτουργεί με το αναγκαίο προσωπικό για τη διεκπεραίωση των υποθέσεων που το Δικαστήριο τούτο αντιμετωπίζει καθημερινά στην παρούσα φάση και κατά το ανωτέρω χρονικό διάστημα.

Εντός των χώρων του Ειρηνοδικείου, γραφεία και αίθουσες:

**α)** είναι υποχρεωτική η χρήση μη ιατρικής μάσκας από τους δικαστές, τους δικαστικούς υπαλλήλους και από τους εισερχομένους εντός του κτιρίου πληρεξουσίους δικηγόρους, διαδίκους και πολίτες.

**β)** είναι υποχρεωτική η απολύμανση των χεριών με απολυμαντικά gel, τα οποία θα υπάρχουν διαθέσιμα στην είσοδο, αλλά και σε όλους τους χώρους του Ειρηνοδικείου.

**γ)** είναι υποχρεωτική η τήρηση απόστασης τουλάχιστον 1,5μ. μεταξύ των ευρισκομένων εντός του κτιρίου.

**δ)** καθορίζεται ανώτατο όριο εισερχομένων ατόμων σε γραφεία ή στα ακροατήρια ένα (1) άτομο ανά 10τ.μ.

Έχει υποβληθεί αίτημα προς το Υπουργείο Δικαιοσύνης για την τοποθέτηση ιδιωτικού φύλακα (security) στην είσοδο του Ειρηνοδικείου, έχουν υποβληθεί οι απαιτούμενες προσφορές και αναμένεται η απάντηση του Υπουργείου.

Η Διευθύνουσα το Ειρηνοδικείο Πειραιώς

 Βιολέττα Λαγογιάννη

 Ειρηνοδίκης Α΄